
1 · Gode nyhende




			Det glitrar i gull der sola treffer stråa på jordet. Doggen perlar seg på bakken. Ein og annan fugl syng morgonen inn, og borti bygda rullar ein skranglete minibuss ned bakkane. Elles er det stille. Morgonstille.

			– Her er det gamle huset vårt, hugsar du? Susie smiler med heile seg idet ho viser meg rundt. Vel innan­for porten kjenner eg godt igjen det vesle leirhuset og plassen utanfor der me i ungdomen steikte fisk på eit lite kokeapparat. Det er november 2021, og eg har teke turen tilbake til den bolivianske landsbyen der eg budde for tjue år sidan. 

			– Det var morosame tider, ler den gamle veninna mi. 

			– Men dette er langt betre.

			Susie leier meg inn i det nye huset deira. Familien på fire bur no i eit toetasjes mursteinshus med soverom, stove med djupe sofaar, kjøkken og bad med toalett. Veggene både ute og inne er dekte med puss og måling, og det er innlagt straum og vatn. Det er enkelt, men det er heilt klart eit stort steg opp frå leirhuset med to rom og utedo.

			Det er ikkje fyrste gong eg kjem tilbake på besøk til «landsbyen min», så eg har halde kontakten med fleire av dei gamle venene mine. Men ein av dei, Martha, har eg ikkje sett på tjue år. For då eg var her sist, fekk eg beskjed om at ho hadde fått eit stipend og drege til Cuba for å bli lege. Sidan Martha kom frå ein svært fattig familie, var dette nærast sjokkerande nyhende. Etter den dagen har eg lura på korleis det har gått med henne. Fullførte ho studiane, arbeider ho som lege, kvar i verda er ho, og korleis går det med familien? Eg er spent på om eg får møte henne denne gongen.

			Bolivia kom i det internasjonale søkjeljoset då den karismatiske aymaraen1 Evo Morales vann presidentvalet i 2005. Endeleg fekk urfolkslandet ein statsleiar med urfolksbakgrunn. Med radikale reformer skulle det sosialistiske partiet Movimiento al Socialismo (MAS) ta eit oppgjer med 500 års kolonialisme. Til forskjell frå tidlegare regjeringsparti som i stor grad hadde hatt base i landets elite, hadde MAS utspring i rørsler av småbønder og fattige urfolk. 

			Gassen vart nasjonalisert og Verdsbanken varsla økonomisk krise. Morales ville gjere landet uavhengig av USA, og spara ikkje på den antiimperialistiske retorikken. Washington svara med svertekampanje, og spanske selskap truga med å trekkje seg ut. Men økonomien gjekk så det grein, og snart vart finansministeren hylla i Wall Street Journal av dei internasjonale finansøkonomane.2 Storselskapa blei verande, og Bolivia fekk handelspartnarar rundt om i heile verda.

			Pengane forsvann ikkje i palass eller utanlandskontoar. Pensjonsordningar vart oppretta, sjukehus bygde og bedrifter i nye næringar oppretta. Stikk i strid med den rådande marknadspolitikken bruka regjeringa stadig meir pengar, og sjølv om MAS har møtt sterk kritikk på den internasjonale scena, viser tala tydeleg kva som har skjedd: Fattigdomen vart halvert og ulikskapen sterkt redusert i løpet av dei 14 fyrste åra MAS sat ved makta. Ingen andre land har gjennomgått ei så omfattande omfordeling som Bolivia i denne perioden.

			For meg vart utdanningsstipendet til Martha ei stad­festing på at Bolivia verkeleg hadde endra seg med den sosia­listiske regjeringa. Det var meir enn fine tal som peikte rett veg, og fengjande retorikk frå ein fascinerande president. Det var også gode framtidsutsikter for heilt vanlege folk. Martha hadde ingen kontaktar; stipend­ordninga hadde nådd fleire enn nettverket til styres­maktene.

			Men då Morales i 2019 stilte til val for tredje gong, førte det til opprør blant tilhengarane av MAS så vel som i opposisjonen. For sjølv om han var ein populær president, var kandidaturet grunnlovsstridig. MAS vann valet, men forsvarssjefen gav presidenten beskjed om å trekkje seg på dagen. Opposisjonspolitikar Jeanine Áñez vart innsett som president utan støtte frå fleirtalet i den lovgivande forsamlinga, slik grunnlova krev at ein interimspresident må ha, og representantar frå MAS vart hindra i å kome inn i forsamlinga. Áñez lova nyval så fort som råd, men med grunngjeving i koronapandemien vart valet utsett både ein, to og tre gonger. Fyrst då fagrørsla starta general­streik hausten 2020, gav Áñez etter for presset, og den 18. oktober vart demokratiet atterreist med fritt val.

			Nok ein gong vann MAS ein soleklar siger. Med 55 prosent av stemmene vann partiets kandidat Luis Arce presidentvalet. Valet viste heilt tydeleg at sjølv etter fjorten år ved makta og eit udemokratisk presidentkandidatur, er MAS det mest populære partiet. Valet viste også tydeleg at MAS er langt meir enn Morales. Og trass i ein pandemi som har kosta Bolivia dyrt, held regjeringa fram med ein politikk som gagnar dei fattigaste.

			Korleis har dei fått det til? Kva ligg til grunn for dei imponerande resultata? Og kva kjenneteiknar partiet MAS? Eg har hatt gleda av å følgje Bolivia dei siste 20 åra, gjennom venskap, arbeid, ferieturar og studium. Eg har undra meg mykje over korleis MAS har makta å endre det lutfattige landet såpass mykje. I ei tid med låg oppslutning om sosialisme er eg også nysgjerrig på korleis partiet har makta å bli attvalt fleire gonger. Kva er oppskrifta bak suksessen, og kva feilgrep har dei gjort? Og kor berekraftig er eigentleg prosjektet? Går utviklinga i Bolivia på kostnad av klima og miljø, eller er det i Andes me kan sjå kimen til den raude klimapolitikken?

